khistorydata/jeongjo-sjw-relations huggingface dataset:
정조 16년
吏曹參議徐邁修疏曰伏以臣特一倥倥無似之賤品耳蔭路十載只爲祿仕之計衰年一第又是夢想之外而釋褐以來過蒙不世之恩造歷揚三司遽躋緋玉之列徑叨知申旋任管鑰之寄數年之中兜攬殆遍寵踰涯分榮極貤贈歷數班行實無如臣之驟遷者況且愚忘之疏輒荷優假僭猥之懇亦蒙曲遂自顧譾劣如臣庸愚如臣者何以得此於聖明之朝也惟有奔走殫竭生死向前而居常懍惕若隕淵谷今玆新授之命又何爲而及於臣身也臣聞命震駭益不知死所矣從前所叨何莫非濫猥而至於銓選之地尤有別焉夫銓衡輕重黜陟賢愚雖曰長席主之而若其激揚通塞之議則三銓之任抑亦重焉自古名碩之居是任者猶且逡巡却顧必欲辭避之不暇而況以臣之至庸陋至愚迷旣罕交遊且兼聾瞽格例之當否人物之誰某專是昧昧而强所不能晏然冒居則臣之一身狼狽固不足恤而其爲辱聖簡而玷榮選當如何哉臣於是一倍恧蹙莫知所以置身之方日前暫膺雖迫嚴命仍因蹲據斷無是理連値齋日呼籲路阻今始披瀝肝血露盡衷懇伏乞聖明俯賜鑑諒特許鐫改仍令選部勿復檢擬於見職使公器重而私分安焉臣無任屛營之至省疏具悉爾其勿辭察職
정조 16년
副校理南公轍疏曰伏以臣唱第纔數日耳旣奉奎署之誥又承瀛館之命臣是何人誤辱寵恩驟叨榮華乃至此之極也夫人臣之受恩於君父者古今何限而豈有如臣哉學本昧方才乏需世自居儕流瑕尤莫掩而惟殿下追念先臣之故曲庇不肖之兒自在諸生眷遇特異推恩任子不絶祿仕文園之徵稿事光簡策曲江之致侑感結泉塗誠以記舊之盛德施此曠古之殊典也臣之僥倖一第本非期望而引重之敎更提於昔年便蕃之錫至及於偏母戴花之遊未輟簪筆之班旋叨侈內廐之駿乘隨北園之鑾蹕格外張蓋駕前宣樂都人士女莫不艶觀臣手擎紅紙口銜恩言歸詑臣母北望攢祝竊自期蹈赴湯火以效不報之報一切榮塗進取非心豈圖今日有此千不當萬不近之誤恩哉經幄之職雖亞於內閣聖學之裨益義理之扶植專責於是職則其爲任亦不輕而重也恭唯我殿下學越千聖道貫百王在廷具僚無足當聖意者誰敢以螢爝之照仰贊餘光而禹工惜陰湯敬躋日卽帝王之盛節也切問近思雖不係講筵之疎數心得躬行亦自有燕閑之認驗況今遇物之誨貽謨之方唯在殿下之示法則殿下之典學終始不以聖自居者顧不在於儒臣之得其人乎嗚呼義理之湮塞且久矣一部明義無地可讀而不共戴之讎賊所必誅之妖逆忍能無恙二行刀割以殿下之明聖猶且不免未聞有北首爭死之人出於言議之地此蓋如臣骪骳廁其間不能出一口氣然也臣竊惜之至若向來秋堂所坐至重不知猶罪知而不請厥罪何居屛之遐荒以戒忨愒固王政之赫然而第念聲討不亟非黨逆也議讞不審亦慢命也除非黨逆而慢命則枷械徽墨不可輕上於大夫伊日擧措行路皆驚而無人爲殿下誦者職由論思之列未盡啓沃之責顧今聖明在上樂聞忠讜有非叔季忌諱之時瀛館諸賢言論風裁又皆遠過臣甚而尙不克胥匡以正臣之憃愚百不猶人一朝居其職那能盡其責哉況內閣之選極淸華至難愼尤非與玉署比耳祕府圖書上應奎壁之躔列朝文章遠符河洛之傳規模則漢之石渠也制置則宋之龍圖也故設閣凡十有七年應是選者僅三十人又況美式之新頒庸責昭代之聲軌剩使臣學足以標準流俗才足以黼黻皇猷尙不敢效尤於蚷河取刺於鵜梁臣固自知明矣少孤失學長益荒嬉徒能讀書反愧馬服之兒不辨金根殆類昌黎之子今若憑藉先蔭恣恃寵靈厭然若固有之則在臣身非不切切然喜也獨奈明月之投夜何哉夫朝廷之有內閣所以澄九流範百司而其任也非常之任也內閣之創新式所以駕三館軒一世而其擧也非常之擧也非常之任豈宜以常人居之非常之擧豈復以常例苟然哉古之人臣不苟於居官宿德名儒如司馬光者於其所不能尙且逡巡今臣之所不能者不但四六所難冒者非止一二臣豈敢飾辭例讓以自內於自外之罪乎恩山德海天地莫量而綿才薄識涓涘靡酬與其一出而取狼狽仰累聖眷俯察家聲孰若循墻於受命之初以全微諒之爲愈哉參衡在前株守難改玆敢瀝血陳懇仰瀆崇嚴伏乞聖上天地父母特賜矜憐竝命汰免無使褊量貽溢器之災淸選招濫竽之譏公私不勝幸甚臣無任激切屛營之至省疏具悉爾卽予師文淸公之子也予視爾家無異家人爾乃登第接先武公而幸私而喜喜而不能寐爾所報答者亦豈不在於誠心二字乎疏中匡救之語年少學士之風裁不可遏姑置之爾其勿辭察職
정조 16년
弘文正字徐有榘疏曰伏以臣欲報聖德天地莫量質本駑也而鞭策之使備參兩材本樗櫟也而繩削之使備枮楔濫廁奎選出入邇列依近日月之光薰沐雨露之澤榮寵所曁志願滿足尙安有一分餘念或及於尺寸之進而不意玆者翰苑之除玉署之命不逾數日華誥聯翩臣雙擎九頓惶駭隕越不知所以自措也夫三司之職孰非淸顯而經幄爲重經幄之任孰非華要而南床爲最誠新進之極選詞林之盛榮也歷溯前輩指不累屈而近自數十年來殆同權減之窠蓋出於重其選難其人之意則雖使華猷聞望逈越等夷者當之猶且逡巡而却顧曾謂如臣庸陋可以擬議於是任哉臣人固顓蒙學且荒嬉軋茁之文每窘於畫葫蒙蔀之識未免於面墻數年講製驢技畢露其於修辭而飾猷論思而獻替固已非其人矣況今聖治嵬煥百度惟貞而內閣官制之新頒又是酌古宜今損益通變蔚然爲賁飾文敎之本原則政宜妙簡儒雅克稱名實然後可以有光於創定之弘規不量空疎冒當殊私已非私義之所敢出而夤緣倖會累玷名器亦豈臣分之所敢安也昨違嚴召彌增惶懍蹙伏數日糾正無聞非不知露章控籲極涉僭越而揣量涯分堪承無望玆不得不略陳難冒之實冀蒙曲諒之澤伏乞聖明亟令刊改臣職仍治臣瀆擾之罪以重公器以肅朝綱千萬幸甚臣無任屛營之至省疏具悉三世內閣罕矣又叨久而後更創之館銜爾其勿辭益懋稽古之工以備顧問
정조 16년
副司果金熙采疏曰伏以臣於月前猥蒙湖縣按査之任纔已復命而賦性本自儱侗處事亦多憒劣每一循省無往非罪雖荷聖度天大郵罰不加而臣心之惶隕恧蹙歷日靡措第伏聞湖西道臣發關該縣申尙五李珹等移囚營獄欲爲更査云蓋尙五等卽該縣校任而按査之時其所納供丁寧明白更無餘蘊與參見各人之招昭載文案則彼道臣之不待臣行之反面書啓之判下而必欲更査抑何意也噫彼金文淳重淳輩締結瑋賊白地構誣之計卒不得成則狼毒之所及氣熖之所使更圖翻案固無足怪而亦豈料行關逮治之擧若是忙急略無顧忌也哉按覈事體至嚴且重有非一道臣任自更究者而緣臣無狀致有此境辱命大矣貽羞極矣臣安敢晏然自恕不思所以自訟之義也哉玆陳危蹙之情仰瀆崇嚴之聽伏乞聖明亟降威罰重勘臣罪以爲奉使不職者之戒千萬幸甚臣無任屛營之至省疏具悉爾疏中所謂錦伯事卽風傳耶的聞耶雖非事端之巧湊者繡啓事體至爲嚴重況於朝廷處決之後一道臣不敢私自逮繫而反案疏語毋或爽實否則自有王府之關和何難以其法勘科所關雖甚不輕亦不可輕加臆斷卽令該曹一邊嚴關査問使之從實自首一邊捉上應問營屬收來所捧招供仍卽盤覈以聞爾於按覈復路時若能消詳行會俾識委折苟有常性者孰敢有異辭爾之辱命固非一端此尤著現而難掩者容俟査事決末先從爾嚴勘以爲奉使不謹者之戒姑爲待勘可也
정조 16년
壬子三月二十七日午時上御重熙堂同副承旨入侍時同副承旨金孝建假注書鄭尙愚記事官徐有聞徐有榘以次進伏訖上命讀公事書判付訖上曰注書出去大提學牌去來催足可也賤臣承命出回奏曰大提學來詣朝房違牌云矣上曰勿捧傳旨自政院申飭可也仍命書臺啓批答訖命退承史以次退出
정조 16년
行都承旨李祖源坐行左承旨李集斗坐直右承旨申耆坐左副承旨李百亨坐右副承旨申獻朝坐同副承旨金孝建坐直注書二員未差假注書沈能迪仕趙台榮仕直事變假注書鄭尙愚仕
정조 16년
李祖源啓曰禮曹參判金憙除拜後過三日不爲出肅依定式推考警責仍卽牌招察任何如傳曰允
정조 16년
李集斗啓曰明日抄啓文臣課講何承旨進去乎敢稟傳曰左承旨進去
정조 16년
傳于申耆曰右承旨左副承旨右副承旨入侍
정조 16년
申耆啓曰壯勇營兵房金持默以兼察禁衛大將明日習陣出去矣所佩虎符何以爲之敢稟傳曰佩佩往來
정조 16년
申耆啓曰左議政蔡濟恭右議政朴宗岳又使錄事來納命召何以爲之敢稟傳曰知道
정조 16년
事變假注書韓耆裕書啓臣敬奉聖批馳往傳諭于中部堅平坊典醫監契議政府左議政蔡濟恭所住處則以爲臣戴罪忘恥冒上附奏恭俟金木之誅卽者史官復臨傳宣聖諭十行辭旨鄭重諄複旣勤誨責又命卒圈以首頓地不知所以爲對都堂何等至重之地弘圈何等至愼之事而名以大官僨事至此以何顔面復尋冠服更接諸宰乎加以賤疾方劇不省四到數行書啓亦不能導達衷情臣於是有死而已且況緣臣無似深夜之中致煩丙枕酬應其爲罔赦豈不萬倍於親承筵敎不能遵奉之罪乎惟願速被邦憲而已云矣敢啓答曰知道一言而蔽之曰此非若此之事兩相之以筵敎互相爲證者不但言不足聽聞大抵大臣以人事君今若於進賢退不肖之際曰以意見之參差則予當引接卿等期於歸正而後已昨夜卿等所云云者必不在此然則予豈可排比多寡等說形諸絲綸重貽有識之竊笑乎予雖否德汚不爲此卿等安心勿待命斯速擧行事更爲傳諭仍傳命召
정조 16년
事變假注書韓耆裕書啓臣敬奉聖批馳往傳諭于中部堅平坊典醫監契議政府右議政朴宗岳所住處則以爲史官復臨誕宣批旨十行恩諭懇懇諄諄螻蟻賤臣何以得此以首頓地血淚被面臣若嚴畏囁嚅終不一暴事實則雖以日月之明何以照燭乎臣與文衡有所酬酢其言則同而其心則一也文衡之所不言者以其避座也臣之所言者以其共席也究其實狀則臣卽所不言之文衡也文衡卽所已言之臣也臣雖愚昧豈不知僚相與文衡之所主張而唐突干涉乎噫臣之區區赤忱仰體我聖上苦心至意爲國家爲世道服人心平物情而同席之間誠意未孚初旣致僨國事竟又貽惱聖心至伏承膈氣如期之敎莫非臣不忠無狀而然也惶駭迫隘宜卽竭蹶而顧以此罪負之身何敢揚楊冒進重犯死罪乎嶺海金木實所甘心泥首司敗恭俟嚴勘惶恐隕越不知所達云矣敢啓答曰知道一言而蔽之曰此非若此之事兩相之以筵敎互相爲證者不但言不足聽聞大抵大臣以人事君今若於進賢退不肖之際曰以意見之參差則予當引接卿等期於歸正而後已昨夜卿等所云云者必不在此然則予豈可排比多寡等說形諸絲綸重貽有識之竊笑乎予雖否德汚不爲此卿等安心勿待命斯速擧行事更爲傳諭仍傳命召
정조 16년
假注書趙台榮書啓臣敬奉聖批馳往傳諭于中部堅平坊典醫監契議政府右議政朴宗岳所住處則以爲今方進詣朝房云矣敢啓答曰知道卿之去就極爲慨然矣
정조 16년
申耆啓曰卽者議政府錄事來言左議政蔡濟恭以爲卽者史官來傳聖諭臣生在地上何忍承聞此敎乎一刻假息大乖刑政玆敢席藁金吾望門之外乞伏嚴誅云仍納命召何以爲之敢稟傳曰此啓辭遣史官還傳命召亦爲更傳
정조 16년
申耆啓曰卽者議政府錄事來言右議政朴宗岳以爲卽伏聞口傳下敎辭旨截嚴衷情震迫不知攸措走伏金吾門外恭俟鈇鉞之誅云仍納命召何以爲之敢稟傳曰此啓辭遣史官還傳命亦爲更傳
정조 16년
以嚴耆囚單子傳于申耆曰分揀放送
정조 16년
以黃海監司李敬一狀啓海州牧民家失火事傳于申耆曰別加拔例顧恤畢奠接後狀聞事回諭
정조 16년
傳于李集斗曰堂圈異於館錄經宿始竣古有是否間因責敎而胥命雖不撤會罷坐其爲有關於體貌瞻聆者誠非細究其由實由於文衡之手自毁劃大凡都堂之席首相雖主加圈文衡亦掌取捨則旣赴其會退坐別處使端揆有若替勞然而左相從又引咎納符古規彝例無往而非掃地所可歎惜者事面也所不可放過者後弊也於是乎文衡何敢辭其責大提學吳載純亟施不敍之典以尊朝廷以嚴圈事
정조 16년
李祖源以吏曹言啓曰贈諡貞孝公海興君橿延諡來四月初十日定行於慶尙道星州牧云矣敢啓傳曰知道
정조 16년
李集斗以景慕宮都提調言啓曰本宮御覽植木帖子每四季朔修整以入矣今季朔則別無生枯之可以修整者御覽植木帖子姑不請出之意敢啓傳曰知道
정조 16년
申耆以兵曹言啓曰集成門雇軍者斤金待明朝嚴査照勘事草記傳曰允局別將若能檢飭豈有省記外人之欄入潛出乎訓將推考更有不勤自本曹該大將論勘當該守直中官照律嚴處而攔入時不禁之守門將及行首門將待明朝令兵判決棍懲勵入直本曹堂上罷職郞廳拿處可也事命下矣曜金門入直守門將金光郁行首守門將李德升各決棍十度放送而雇立軍者斤金亦爲棍門則無辭遲晩故移送法司照律嚴繩之意敢啓傳曰知道
정조 16년
申耆以兵曹言啓曰草芚及坐板潛出後苑軍士景得爲先拘留龍虎營分付捕廳各別嚴處之意敢啓傳曰知道
정조 16년
申獻朝以義禁府言啓曰尹履相尹東晩李東植鄭觀輝等以公罪杖八十收贖放送草記批旨內如有功議各減一等可也事命下矣尹東晩十二代祖坤佐命功臣云功減一等杖七十以公罪收贖尹履相李東埴鄭觀輝等無功議云矣敢啓傳曰知道
정조 16년
申獻朝以刑曹言啓曰柳孝遠蝟島發配事草記批旨內渠焉逭重罪而渠雖不足說以訓局將校纔自植木役所還來特爲減等刑推則分揀近道定配可也事命下矣罪人柳孝遠江原道金化縣更定配所卽爲押送之意敢啓傳曰知道
정조 16년
壬子三月二十八日辰時上御重熙堂右承旨左副承旨右副承旨入侍時右承旨申耆左副承旨李百亨右副承旨申獻朝假注書趙台榮記事官徐有聞徐有渠以次進伏訖上曰去夜都堂錄何故而不得成圈云耶耆曰聞人數之多寡存拔左右相相持故仍未成圈云矣上曰向日筵敎之後如是相持誠爲大臣慨然矣仍命書左右相書啓批旨訖命退承史以次退出
정조 16년
行都承旨朴祐源坐行左承旨李集斗坐直右承旨申耆坐左副承旨李百亨坐右副承旨申獻朝坐同副承旨金孝建坐直注書二員未差假注書沈能迪仕趙台榮仕直事變假注書鄭尙愚仕
정조 16년
金孝建啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 16년
李百亨啓曰闕門下鑰後若有密符來納之事則注書出去從門隙受來自是前例而昨夜守禦使納符時注書則初不聞知而院吏替受事體所在極爲駭然雖以本廳將校論之門隙納符不傳於注書授之下吏者亦極痛駭該廳將校及院吏竝令攸司從重科治何如傳曰事關軍務事令兵判嚴棍取招後草記
정조 16년
申獻朝啓曰守禦使吳載純罷職事命下矣將兵之任不可一刻無摠察之人何以爲之敢稟傳曰訓將兼察牌招聽傳敎
정조 16년
傳于申獻朝曰傳香承旨馳詣宗廟景慕宮雩祀壇奉審摘奸以來
정조 16년
傳于金孝建曰何時出牌今始肅拜稽忽甚矣刑曹參判徐龍輔遞差
정조 16년
傳于申耆曰玉堂中差祭在外及時帶閣職人許遞政官牌招開政差出
정조 16년
有政吏批判書金思穆參判朴祐源進參議徐邁修差祭右副承旨申獻朝進以李肇源李明淵爲副校理丁若鏞爲修撰洪秀晩爲副修撰洪明浩爲兵曹參判李喆模爲參議具允鈺爲判義禁李益恢爲兵曹佐郞安命遠爲監役
정조 16년
兵批判書李秉模病參判參議未差參知柳文養入直進同副承旨金孝建進同知單金宗熻副司直尹履相尹東晩李貞運副司果李祉永韓師鎭
정조 16년
李集斗啓曰玉堂上下番俱空事甚未安應敎李太亨校理朴奎淳金羲淳副校理李肇源李明淵修撰尹致性丁若鏞副修撰沈興永洪秀晩竝卽牌招以爲推移入直之地何如傳曰允
정조 16년
吏曹口傳政事直閣單南公轍
정조 16년
都承旨前望單子入之朴祐源落點
정조 16년
兵曹以具世勣爲御營中軍
정조 16년
以應敎李太亨校理朴奎淳金羲淳副校理李肇源李明淵修撰尹致性丁若鏞副修撰沈興永洪秀晩牌不進罷職傳旨傳于申獻朝曰只推
정조 16년
刑曹參判前望單子入之徐龍輔落點
정조 16년
兵曹口傳政事副司果金履喬
정조 16년
傳于李百亨曰左副承旨人侍
정조 16년
李集斗以司饔院都提調提調意啓曰本院年例三月令宗廟景慕宮薦新生葦魚捉納次本院漁夫千戶使之持船隻出海矣節序尙早風勢不調設網屢日姑未捉得雖曰水中之物莫重薦新限內不得封進差退月令其在事體誠極未安臣等惶恐待罪而當該漁夫千戶令攸司科治何如傳曰勿待罪勿爲科治待産出封進可也
정조 16년
李集斗以敦寧府言啓曰卽接摠戎廳牒報則北漢行宮多有雨漏處將以來月初九日擇吉修改奉安御牒譜牒前期移安然後可以始役自本府草記稟處之意有所論報依所報發遣府郞廳移安于內行宮東上房待畢役還安何如傳曰允
정조 16년
申耆以兵曹言啓曰因政院啓辭守禦廳敎鍊官院吏令攸司從重科治事傳曰事關軍務事令兵判嚴棍取招後草記事命下矣守禦廳敎鍊官金晉述政院書吏朴孝行一竝捉來問目內將臣納符至爲嚴重若値闕門下鑰後來納之時則注書出去從門隙受來自是法例而昨夜守禦使納符時不使注書知之院吏替受院吏之事萬萬可駭而雖以敎鍊官言之不傳於注書遽傳於院吏者亦極痛駭其間委折從實直告敎鍊官金晉述所供內矣身差任雖在昨年六月隨行則在於今年正月故全不知此等事例無一言從門隙授之院吏遲晩之外無他可達政院上直書吏朴孝行所供內矣身以上直曹司書吏全昧前例時値夜深只急於捧納不請注書徑先替受以至此境更無可達云矣納符事體至嚴且重若從門隙則注書之親往親受法意有在而營校則不問注書來否院吏則初不請於注書任自與受到今査問之下俱稱全昧事例者尤極痛駭所當移法司嚴繩而旣有取招草記之命各決棍十五度捧供以入之意敢啓傳曰後勿如是之意嚴飭放送可也
정조 16년
申獻朝以左邊捕盜廳言啓曰自兵曹移來偸竊坐板及章芚罪人奴景得爲先各別嚴棍二十度後仍囚本廳之意敢啓傳曰移送刑曹照律可也
정조 16년
申獻朝以左邊捕盜廳言啓曰自兵曹移來罪人嚴棍後仍囚本廳草記批旨內移送刑曹昭律可也事命下矣依下敎罪人奴景得移送刑曹之意敢啓傳曰知道
정조 16년
右議政朴宗岳箚曰伏以都堂會圈有國重事也曰多曰寡一往一復之際意見不同議論參差自速大戾泥首金吾雖與罷坐有間而一則臣罪二則臣罪苟論其罪金木猶輕而不惟不加之譴何反被綸綍之誕宣恩諭旣摯飭敎且嚴臣於是乎他不暇顧顚倒趨承冒沒隨參完了圈事而第其在古所未有之事自臣身而始若使後人以臣身爲口實則臣之僨誤之辜尤不可勝誅矣忱誠未格於君父言議不孚於僚席自顧慙恧無面可顯參倚前衡末由淟涊此際得伏見昨夜所下傳敎則有文衡譴罷之命臣實不勝惶蹙愧恧之至臣於待命書啓中有所附陳者聖聰亦或記有之矣今不必疊床而伊日事端苟究其本都是臣耳其何敢諉罪於文衡而厭然自掩苟免爲幸乎伏乞聖明亟加嚴勘以爲不職者之戒焉千萬幸甚取進止答曰省箚具悉卿懇經宿完圈中書曾有可倣之例乎取捨於優劣固可矣外此漫話之發於公堂至登奏對之際者竊爲卿等慨然文衡譴罷意在尊朝體重圈事在卿何有卿須安心勿辭視事仍傳曰此批答遣史官傳諭于右議政
정조 16년
壬子三月二十九日辰時上御熙政堂召對入侍右承旨左副承旨入侍時直提學朴祐源右副承旨申獻朝侍讀官南公轍檢討官李祉永右承旨申耆左副承旨李百亨假注書趙台榮記事官洪樂游徐有聞以次進伏訖上命公轍等讀奏召對公轍等進讀貞觀政要第三卷自貞觀六年詔曰朕止與皇太子談論訖命陳文義公轍曰今此所講皆是設置師傅敎養太子之事也大抵古之聖帝明王非師傅則無以成德雖以黃帝堯舜生知之聖猶有師承之地其所師者雖不見於經傳按此則有可以知者況後世中主乎太宗之丁寧下詔設置師傅眷眷於敎養之方者誠一代之良法美制也顧今元良尺衣漸長智思日開遇物之誨貽謨之道實今日之急先務伏願柯監於前代之美規蒙養豫敎之道留心而察納焉上曰所陳好矣當留意而上番初入召對講此篇文義誠異矣祉永曰上番已陳文義更無可達者矣第今日所當先務惟在於蒙養豫敎四字而已伏願深留聖意焉上曰所陳好矣上曰課講入侍可也引儀唱試官以下入就位行四拜禮試官原任直提學徐浩修直提學朴祐源率抄啓文臣丁若鏞等入就位行四拜禮以次進伏訖仍命開講丁若鏞等以次進講訖上曰未肅拜兵曹堂郞許遞今日政差出出榻敎祐源曰弘錄參圈人姓名列書於登瀛錄卽館規也內閣官制新頒之後閣圈尤重於瀛選自今以後以閣銜而拜館職之人一依吏曹弘文錄例令弘文館隨卽書名於登瀛錄以內閣錄懸註永爲定式施行何如上曰依爲之出擧條命退諸臣以次退出
정조 16년
壬子三月二十九日巳時上御重熙堂同副承旨入侍時同副承旨金孝建假注書趙台榮記事官洪樂游徐有聞以次進伏訖上命書傳敎曰都承旨許遞前望單子入之上曰刑曹參判前望單子入之待下批牌招察任出榻敎命退承史以次退出
정조 16년
行都承旨朴祐源坐行左承旨李集斗坐直右承旨李百亨坐左副承旨徐榮輔坐右副承旨申獻朝坐同副承旨金孝建坐直注書徐有聞仕直一員未差假注書趙台榮仕事變假注書鄭尙愚仕
정조 16년
李百亨啓曰大司憲李聖圭未肅拜執義洪彦喆掌令李日運持平鄭東愼朴孝成呈辭掌令宋煥箕在外監察茶時之意敢啓傳曰知道
정조 16년
申獻朝啓曰禁衛營將官來言今日本營軍兵日次私習云矣敢啓傳曰知道
정조 16년
申獻朝啓曰來初五日朝參日次矣敢稟傳曰停
정조 16년
李集斗啓曰玉堂備員間視事頉稟之意敢啓傳曰知道
정조 16년
李集斗啓曰卽者奉敎洪樂游以其親病陳疏徑出原疏以停朝市纔已退却矣所當直捧禁推傳旨而此與無端徑出有異推考警責何如傳曰允
정조 16년
李集斗啓曰奉敎李重蓮謂有缺陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 16년
李集斗啓曰玉堂上下番俱空事甚未安應敎李太亨校理朴奎淳金羲淳副校理李肇源李明淵修撰尹致性丁若鏞副修撰沈興永洪秀晩旣有只推之命卽爲牌招推移入直何如傳曰允
정조 16년
申獻朝啓曰輪對官來待矣敢稟傳曰入侍
정조 16년
以應敎李太亨校理朴奎淳金羲淳副校理李肇源李明淵修撰尹致性丁若鏞副修撰沈興永洪秀晩等牌不進罷職傳旨傳于李集斗曰只推
정조 16년
李集斗啓曰玉堂上下番俱空事甚未安應敎李太亨校理朴奎淳金羲淳副校理李肇源李明淵修撰尹致性丁若鏞副修撰沈興永洪秀晩旣有只推之命竝卽牌招以爲推移入直之地何如傳曰允
정조 16년
申獻朝啓曰應敎李太亨校理朴奎淳金羲淳副校理李明淵修撰尹致性丁若鏞副修撰沈興永洪秀晩再牌不進罷職傳旨今方捧入而玉堂上下番俱空已至經宿事甚未安副校理李肇源疏批已下牌招入直何如傳曰允
정조 16년
以應敎李太亨校理朴奎淳金羲淳副校理李明淵修撰尹致性丁若鏞副修撰沈興永洪秀晩再牌不進罷職傳旨傳于李集斗曰只推
정조 16년
以京畿監司徐鼎修狀啓今三月令薦新訥魚葦魚限內不得封進惶恐待罪事傳于李集斗曰勿待罪事回諭
정조 16년
傳于金孝建曰留院上疏入之
정조 16년
傳于金孝建曰發遣吏郞諸執事淸齋與否嫡奸以來
정조 16년
傳于朴祐源曰都承旨左副承旨入侍
정조 16년
吏曹口傳政事氷庫別檢宋煥章尙瑞副直長李國柱相換注書單徐有聞
정조 16년
傳于朴祐源曰詞訟劇地不可久曠査事擧行亦不可不備員在外刑曹判書許遞前望單子入之稽忽之罪飭已行矣參判徐龍輔仍任與判堂牌招察任
정조 16년
刑曹判書前望單子入之金履素落點
정조 16년
傳于李集斗曰御製編摩寫役今日始役云檢校直閣徐榮輔兼帶詞訟之任許遞刑曹參議前望單子入之待下批牌招察任
정조 16년
刑曹參議前望單子入之申耆落點
정조 16년
傳于金孝建曰承旨前望單子入之
정조 16년
承旨前望單子入之徐榮輔落點
정조 16년
副校理李肇源疏曰伏以臣庸虛譾劣百無肖似學不知方文莫猶人而幸蒙我聖上陶鑄之化得以一經之工濫廁上第之榮釋褐之初除旨聯翩旣有郞署之迭遷又蒙兼史之特授昵侍前席獲近耿光一身榮寵瞻聆俱聳況在臣心當復如何臣退而與父母兄弟仰戴鴻私日夕攢祝靜思恩造俯循拙分只有感淚之被面而已不自意瀛館新命又下於唱第一旬之間庚牌儼臨趨謝是急而念臣少而失學長益荒莾自知甚明人亦共諒所謂專經之講貫不過句讀而止矣程文之課習不過剽竊而止矣其於聖賢經傳之奧古今治亂之故與夫詞翰藻華之工擧皆蒙昧無所藉手將何以出入經幄叨侍法筵仰承顧問之旨不負啓沃之責也哉近來瀛選異於往昔地閥聞望之略綽彷彿者則看作一第後應踐之梯而君德成就皇猷賁飾無不咸資於是則其爲任之不輕而重有如是矣臣是何人視若固有處以儻來不思古人所以量入之訓而敢於冒據乎臣之自量已熟他餘難進之由誠不暇猥陳而第聞都堂會圈有國之大政也首相主張文衡參決爛熳消詳無所牴牾然後始爲完錄群情允服而中選者亦且與有榮矣今則都堂之座乍會旋撤至於經宿致勤聖責大僚胥命文衡被譴格例謬戾物議嗤點卽此而亦何可晏然而已乎玉署一步殆同自劃守株之見有不可變百爾思之承膺無路臣罪至此萬殞難贖玆不得不疾聲呼籲於天地父母之前伏乞聖慈察臣言之非飾諒臣情之難冒亟將臣名永刋瀛錄以爲臣自靖之義仍治臣瀆擾之罪以肅朝綱焉臣無任瞻天望聖屛營祈懇之至答曰省疏具悉堂錄雖重科體亦嚴罪在試官罪試官之文昭載續大典科猶然況科後之錄乎古規之破壞文衡不得辭其責已有所勘處於爾未必爲決難冒之情勢且同選者不獨爾一人則爾之如此尤有妨賢路之嫌爾其勿辭察職
정조 16년
壬子四月初一日辰時上御誠正閣輪對官入侍時同副承旨金孝建假注書沈能迪趙台榮記事官洪樂游徐有聞典設別提洪疇九刑曹佐郞鄭昌耆成均司藝孫碩周左通禮柳聖集濟用主簿李英敎廣興主簿申大偁司僕主簿南陽龍東氷庫別提申大復司䆃僉正徐日輔禮賓奉事尹光浚掌苑別提金在儉瓦署別提金世禎平市直長李魯在造紙別提金得範吏曹正郞韓永逵中樞都事徐潤璞軍器寺正朴志泓養賢庫主簿韓致應內贍直長李秉淳工曹佐郞申大有宗廟令呂駿永尙衣別提成海應中學訓導文鳳岐西氷庫別檢宋煥章義盈奉事洪秉玉以次進伏訖上曰左承旨軍士房承旨入侍出榻敎左承旨李集斗軍士房承旨申耆偕入進伏輪對官洪疇九等以次進前奏職姓名命詢職掌所懷訖以次退出魯在進前奏職姓名職掌訖上曰向見爾弟容貌非常眞功名骨矣且其身長幾長木尺一尺於汝然乎魯在曰差長於臣而似不至木尺之長矣上曰予於唱榜時曾已知名長短與吳學儉何如耆曰朝臣中短小者何限而無如此人者矣上曰爾亦效前右相筆法乎魯在曰前右相筆體本出於小臣家而臣則不能學矣仍命退永逵進前孝建曰吏曹正郞韓永逵進伏之際徑入楹內擧措顚錯所當重勘而本院請推之外無他可施之罰何以爲之乎上曰拿處可也出擧措仍命書榻敎曰吏曹正郞韓永逵拿處永逵退出大有進前奏職姓名職掌訖退出志泓進前奏職姓名上曰儒生應製參於比較者爾之弟乎志泓曰然矣詢職掌所懷訖退出鳳岐進奏職姓名孝建曰職掌何也鳳岐曰別無所掌之職爲訓敎儒生矣上曰汝是何道之人乎鳳岐曰全羅道光州人矣命退海應進奏職姓名職掌後退出煥章進前奏職姓名職掌上曰山林之尙今不來何也更加敦勉則可得上來乎煥章曰聞以風病不得上京云矣上曰前日使汝招徠者以其至親言或易入勝於他人故也何以則勉回其志幡然改圖乎煥章曰臣於奉命下往時三次爭詰終未回意以臣之力莫可奈何矣上曰兄弟之間且相爭乎孝建曰西氷庫別檢宋煥章楹內曲拜已極失措進前奏語又甚駭然所當重勘而本院請推之外無他可施之罰何以爲之乎上曰顚錯一也楹有內外之別推考可也出擧條上曰汝於歲前以爲春和日暖則必爲上京云爾至今不來爾之欺君之罪烏可免乎煥章曰臣爲臣子豈敢爲私屬而欺君父乎至使老母親往力勸至以臣職去就爲決而終不回聽同氣亦是他人況六寸之間豈敢曲護乎上曰爾母自京下往乎煥章曰臣母在鄕而相距不遠矣孝建曰西氷庫別檢宋煥章奏對之語轉益狂妄起伏之狀尤極顚錯所當重勘而本院請推之外無他可施之罰何以爲之乎上曰疎闊則極矣狂妄之目豈可輕加乎勿論可也出擧條仍命退耆曰向於奉命入來時臣在院中屢次私問則開春後必欲上來爲言故臣於伊時以此入稟矣今聞所奏誠極駭然矣上曰其爲人麤率不似先正家人何足責乎上曰堂錄格例有國重典大臣諸宰齊會公堂豈可以多寡之說公傳道之乎誠不可使聞於人矣先朝時大臣有若宋寅明趙顯命鄭翬良諸臣皆主蕩平而鄭翬良則論議之稍峻者也雖有數爻之分排而堂堂都堂之上爭論多寡豈有如許光景乎文衡事誠慨然不可獨責於左相矣集斗曰國綱之解弛可謂痛哭處伊日會錄輒稱筵敎有若自上預爲分排者然外人何以知之耶上曰然則一中批足矣何必用都堂會圈乎近密之臣雖與言事之官有異耳聞其言目擊其事而默無一言亦甚慨然矣耆曰韓興裕獨以數滿見拔云矣集斗曰堂錄之存拔必論其地閥觀其文華可取則取可捨則捨相爲可否而定其多少固是中書故事也今則不然初無一言可否而獨加一點於興裕名上自歸見拔之科矣安有如許格例乎南公轍雖非見拔其名上亦爲加點云矣上曰然則南公轍亦難行公矣大抵圈事之違式無若今番被選諸人應有難安者矣耆曰人之處義固非他人之所可料者而亦有以此引嫌者矣上曰此後似有人言矣集斗曰此則出於官師相規之義豈可謂之以傾軋之習乎上曰王大妃殿進御一錢重人蔘養胃湯自明日停止出榻敎仍命退承史以次退出
정조 16년
壬子四月初一日巳時上御重熙堂都承旨入侍時行都承旨朴祐源左副承旨徐榮輔假注書沈能迪記事官洪樂游徐有聞以次進伏訖上曰原任直閣徐龍輔入待賤臣承命出與之偕入進伏上命書榻敎曰待敎徐有聞還付注書口傳下批牌招察任仍命退諸臣以次退出
정조 16년
都承旨徐邁修坐左承旨趙衍德坐直右承旨李百亨坐左副承旨徐榮輔坐右副承旨申獻朝坐直同副承旨金孝建坐注書二員未差假注書鄭尙愚仕趙台榮仕直事變假注書未差
정조 16년
藥房都提調朴宗岳副提調朴祐源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢未問安竝此仰稟答曰知道王大妃殿惠慶宮中宮殿藥房口傳問安答曰知道
정조 16년
李百亨啓曰明日常參經筵取稟傳曰停
정조 16년
李百亨啓曰行大司憲申應顯執義鄭東觀牌不進掌令宋煥箕持平洪克浩李運行俱在外掌令李貞運差祭監察茶時之意敢啓傳曰知道兩司差祭及在外人許遞政官待開門牌招開政以在京無故人擇差待下批牌招未肅拜臺諫一體牌招雜科試所使之進去
정조 16년
李百亨啓曰新除授判義禁府事具允鈺兵曹參判洪明浩除拜後過三日不爲出肅依定式推考警責仍卽牌招察任何如傳曰允
정조 16년
傳于李百亨曰禮房承旨馳詣宗廟奉審摘奸以來
정조 16년
金孝建啓曰玉堂上下番俱空已至多日事甚未安應敎李太亨校理朴奎淳金羲淳副校理李明淵修撰尹致性丁若鏞副修撰沈興永洪秀晩旣有只推之命竝卽牌招推移入直何如傳曰允其中差祭人許遞
정조 16년
金孝建啓曰副校理李肇源書進朔書祕封不書長銜有違格例事甚未安推考何如傳曰允以篆文抄啓移送可也
정조 16년
李百亨以禮曹言啓曰雜科覆試本曹三堂備員設場曾有定式矣今此式年雜科覆試明日當爲設場而參判金憙病未肅拜參議李晩秀奉命在外無以備員令政院稟旨變通何如傳曰竝許遞監試官亦當備員呈告及在外未肅拜人竝許遞與本曹堂上來差之代令政院政官牌招開政差出待下批牌招察任可也
정조 16년
李百亨啓曰玉堂上下番俱空已至多日事甚未安未差之代今日政差出待下批仍卽牌招推移入直何如傳曰允
정조 16년
以吏曹侍從臣父李敏輔年七十別單傳于李百亨曰加資曾於此等地處皆超階陞品古之判書鄭壽期李聖龍諸人近日洪秀輔是也以崇政下批副校理洪大協以除拜前未及書入別單云重臣洪檍加資依此重臣例一體下批有政吏批判書金思穆進參判未差參議徐邁修右副承旨申獻朝進以朴祐源爲吏曹參判申應顯爲大司憲李喆模爲大司諫鄭東觀爲執義柳雲羽爲司諫李貞運爲掌令洪克浩李運行爲持平李顯道爲獻納朴載淳鄭魯榮爲正言鄭東幹爲副校理尹悌東爲修撰金達淳爲副修撰洪明浩爲禮曹參判尹行元爲參議李德升爲佐郞李得泌爲活人別提蘇洙中爲崇陵參奉徐日輔爲錦山郡守濟用主簿單兪漢純遞付京職事承傳學生呂顯周贈戶參例兼故文學呂必禧贈禮議以上前禮曹參判呂善亨兩代追榮再政以李敏輔爲刑曹判書兵批判書李秉模病參判未差參議未差參知柳文養同副承旨金孝建進副司直洪檍金勉柱李祖源副司果申馥單付傳于李百亨曰禮曹參判聞有實病許遞前望單子入之禮曹參判前望單子入之李集斗落點
정조 16년
承旨前望單子入之徐邁修趙衍德落點
정조 16년
兵曹以邊慶遇爲守禦中軍
정조 16년
玉堂前望單子入之副校理金履喬洪大協落點以應敎李太亨校理朴奎淳修撰尹悌東副修撰金達淳牌不進罷職傳旨傳于趙衍德曰只推
정조 16년
以執義鄭東觀司諫柳雲羽獻納李顯道正言鄭魯榮牌不進罷職傳旨傳于趙衍德曰只推
정조 16년
兵曹口傳政事副司果李明淵丁若鏞洪秀晩徐邁修以吏批言啓曰侍從臣父年七十人每於歲首抄啓加資而新有應推恩人雖非歲首亦爲抄啓加資事載在法典矣侍從臣父年七十人別單書入之意敢啓傳曰知道吏曹口傳政事兵曹正郞洪大協仍任事承傳行副司直李敏輔年七十七侍從臣弘文館副校理李肇源父行副司直洪檍年七十一侍從臣前校理洪大協父已上資憲今超崇政超資事承傳兵曹正郞承膺祚工曹正郞林鳳頀相換以應敎李太亨校理朴奎淳金羲淳修撰尹致性副修撰沈興永牌不進罷職傳旨傳于李百亨曰無端違牌連日有若課程者豈有如許事體此傳旨勿施
정조 16년
傳于李百亨曰承旨房仍右副爲禮房
정조 16년
以京畿監司徐鼎修狀啓驪州牧民家失火事傳于李百亨曰拔例顧助恤典題給形止使之狀聞稽報之罪爲先從重推考上京守令令該曹今日內嚴飭下送後草記事分付
정조 16년
李百亨以吏曹言啓曰上京守令令該曹今日內嚴飭下送後草記事命下矣受由上京守令驪州牧使李漵瑞興府使尹光垂纔已催促下送而三陟府使金聖規親病猝重不得下去云特敎申飭之下不卽發去事體所在誠極未安本曹請推之外無他可施之罰何以爲之敢稟傳曰勢難强迫改差口傳差出可也
정조 16년
吏曹口傳政事以尹㬘爲三陟府使
정조 16년
李百亨以兵曹言啓曰依下敎慶尙道東萊府能櫓軍充定罪人李海淸卽爲放送事該道道臣處分付之意敢啓傳曰知道
정조 16년
李百亨以內醫院都提調意啓曰提調金履素時無職名令該曹口傳付軍職何如傳曰允
정조 16년
壬子四月初二日辰時上御誠正閣藥房入診入侍時藥房都提調朴宗岳副提調朴祐源記事官徐有聞記注官李宗烈金良倜待敎徐有榘醫官金光國李翊臣李敬培朴春源李惟鑑以次進伏訖宗岳曰近來日氣連爲淸和聖體若何上曰一樣矣宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣宗岳曰醫官待令使之診察聖候恐好矣上曰不必診候矣宗岳曰臣等無似忝叨匪據之故日前堂錄轉生葛藤致煩酬應自速嚴譴畢竟僨圈更無餘地不勝悚惶之地惟願聖明亟命遞臣職任更卜賢德以爲承佐對揚之地焉此實公私之幸亦將爲終始全保之澤矣卽臣區區之望也上曰卿言過矣何庸如是過引往事不須提說而予所慨然尙此未已文衡之旣參圈坐袖手無言者尤爲慨然矣宗岳曰莫非臣等無似者冒居重任之致也惶懍之極不知所達矣命退承史以次退出
정조 16년
行都承旨金憙坐行左承旨李洪載坐右承旨趙衍德坐直左副承旨李百亨坐右副承旨徐榮輔坐同副承旨申獻朝坐直注書二員未差假注書鄭尙愚仕趙台榮仕直事變假注書沈鎜仕
정조 16년
以副校理金履喬牌不進罷職傳旨傳于李百亨曰只推
정조 16년
以副校理李肇源牌不進罷職傳旨傳于李百亨曰只推
정조 16년
傳于李百亨曰軍士房承旨入侍
정조 16년
傳于李百亨曰左承旨入侍
정조 16년
事變假注書鄭尙愚陞付代以沈鎜爲事變假注書
정조 16년
注書徐有聞病代以閔致載爲假注書
정조 16년
傳于李百亨曰本府別將前虞候崔景兄弟叔姪五六戶在於新定火巢近處栗木及如干田土皆入於標內云栗木及田竝爲還給渠處使渠守護近處樹木而令園官定給界限盡心看檢之意申飭而取考官案年過七十落仕已久崔景五衛將作窠口傳擬入如難强力上來改差留在渠家着意奉公事分付該曹該道亦令道伯知委園官處
정조 16년
兵曹口傳政事以崔景爲五衛將
정조 16년
傳于申獻朝曰政官待開門牌招開政
정조 16년
李百亨啓曰卽者義禁府都事來言刑曹啓目判付內具修溫草記照律事命下而判義禁具允鈺未肅拜次堂例不得擧行云判義禁具允鈺卽爲牌招何如傳曰令次堂擧行
정조 16년
李百亨啓曰大享時終獻官之前期進詣享所祭物看品自是定規而今番夏享大祭終獻官宋瑛不卽來待及夫廟司催促臺監治隷之後始自齋宿處所來詣莫重祭物捧上以致過時云揆以事體萬萬駭然所當重勘而本院請推之外無他可施之罰何以爲之敢稟傳曰數昨前事何去而今日始爲來告至有政院啓辭之擧若無監察則仍爲掩置而已後時來告之罪甚於掩置意謂精明者擧行若是泛忽乎當該官員呂駿永罷職申飭銓曹今日政各別擇差至於獻官則陞資屬耳改付標進去容或可恕當該獻官宋鍈爲先從重推考可也
정조 16년
兵曹參判前望單子入之李祖源落點
정조 16년
傳于申獻朝曰新除授兵曹堂上牌招察任
정조 16년
以平安兵使李漢豐狀啓馬馬海里權管南志復遭母喪事傳于李百亨曰今日政宣傳官中擇差仍令給馬當日下送使之着意釐弊如能連考連上則陞遷之方依前下傳敎擧行事分付該曹及道臣該府使等處前權管南志復之竭誠釐弊之際無故作散可矜待闋服陞敍調用事亦爲分付
정조 16년
有政吏批判書金思穆參判朴祐源進參議未差左副承旨李百亨進啓曰咸興判官今當差出而本府以營下劇邑物衆地大素稱難治不可不擇差他道有聲績已準限未準朔守令竝擬何如傳曰允以徐邁修爲吏曹參議宋民載爲掌令閔師宣爲持平李翊模爲正言李洪載爲兵曹參判金載翼爲參議丁俔祖爲刑曹佐郞朴宗厚爲司䆃僉正洪彝浩爲咸興判官
정조 16년
兵批判書李秉模進參判參議未差參知柳文養入直同副承旨申獻朝進以李鎭復爲副摠管李漢豐爲訓鍊都正鄭存中爲知事李彙許鏛爲五衛將李肇源爲文兼李彬爲部將金鎭恒爲忠翊將趙永重崔聖甲爲守門將鄭潤玉爲武兼副司直鄭東幹兼訓鍊都正李明運白東俊申大顯無落點馬馬海里權管單李甲會
정조 16년
以持平望筒傳于李百亨曰首副望皆以久任擬入政官推考更爲擬入
정조 16년
刑曹啓目唐津林聖澤擊錚原情更推云云具修耼具修良旣已遲晩竝自臣曹照律嚴勘贖後所奪家畓錢穀一一推給前參議具修溫令該府拿問嚴査依律勘處推給其所奪錢與畓唐津縣監具允德亦令該府拿問嚴處何如判付啓依允爲旀近來民習不古所謂鳴冤之說不無爽實之事乙仍于向有査處之命矣觀卿跋語諸具所爲極爲無據已贖奴婢之法外侵虐自有當律卿當決處而具修溫之身爲堂上法從又非渠之奴屬而爲此鄙褻侵虐之擧有辱朝廷何累王府之盤覈直令該府拿囚後勘以當律草記所謂具修良之行惡可謂難兄難弟下送該道嚴刑照勘後狀聞事分付爲旀該守令拿處旣依施其代令該曹今日政差出爲良如敎
정조 16년
吏批再政以李益恢爲持平李晩祥爲唐津縣監三政以金憙爲承旨鄭東幹爲兵曹正郞金在明爲刑曹正郞鄭東愼爲兵曹佐郞李宗明爲東部令權訪爲監察洪敬熙爲典籍以上落仕最久人收用事承傳金在淳爲淸道郡守李德鉉爲康翎縣監四政以金相儼爲平市主簿李種徽爲敦寧判官南陽龍爲長寧殿令白尙絢爲宗簿主簿柳憲周爲宗廟令
정조 16년
申獻朝啓曰今日政事中承旨望金憙公然見漏事甚不察臣之矇然捧入不勝惶悚原望筒以受點次付籤以入而當該銓官不可無警從重推考何如傳曰允
정조 16년
以假注書望筒傳于申獻朝曰鄭尙愚仍察
정조 16년
以全羅監司鄭民始啓本靈巖郡高奉才寺奴之役頉案金啓玉嚴治懲勵事傳于李百亨曰該倅果能盡心奉公豈有是乎以渠治績至今無𧏮雖出於爲念迎送之弊而奴婢査正事朝令何等截嚴而有此勒定之弊此而歇勘年前古阜事豈不斑駁乎該倅當有別般嚴處爲先招致營下卿其嚴査竝與土民之以不干者誤爲陳告一款邑吏之符同勒定等事一一嚴刑究覈狀聞以示從令之意事令廟堂嚴飭行會該道一體謄關嚴飭
정조 16년
以黃海監司李敬一狀啓薦新生石首魚月令已盡終不得封進惶恐待罪事傳于李百亨曰勿待罪事回諭
정조 16년
徐榮輔以觀象監提調意啓曰大享日選擇事體何等至重而不善擧行致勤飭敎常時董勸之不盡其方臣實萬萬惶悚而當該日官池景泌係是初次做錯依節目越布以警諸官何如傳曰允
정조 16년
徐榮輔以兵曹言啓曰同知中樞府事金光潤僉知中樞府事安鼎大俱以老病在外上來無期西樞雖是閑局不可一向虛帶慶熙宮衛將白景炫景福宮衛將李命藝以其身病呈狀乞遞輪番之任不宜久曠竝改差何如傳曰允
정조 16년
掌令宋民載啓曰請爲奴罪人河翼龍亟令王府設鞫得情快正王法宗廟夏享大祭祭監監察朴瀅源以爲祭物捧上時終獻官司直宋鍈不卽入來辰時捧上之祭物必有生事之慮故累次催促而午末始來以爲初差獻官未諳前例云云獻官之屢差與初差前例之未諳與能諳雖未的知而莫重祭物之捧上只緣終獻官之晩到過辰及午萬萬惶悚不可無警責之道云監臺呈課旣如是則不可置而不論請行副司直宋鍈施以竄配之典去二月二十五日恭陵攝行祭受香奉詣祭監監察林懋遠以爲香陪吏所騎馬到延曙替馬所該驛馬不爲待令故仍把兵曹馬往昌陵秣馬之際兵曹驛子持馬逃走日勢向晩變通無路圖得貰馬以奉香祝莫重香祝陪吏以私馬騎去實是前古所無之變該驛之應行等節不善擧行致有此無前之擧者揆以事體固已駭痛而雖以兵曹馬言之旣未交遞則謂以越站肆然逃走之習尤極痛惡該曹色郞該驛察訪不勤檢飭之失在所難免其在懲後之道不可無警責之道云監臺呈課旣如是則不可置而不論請該色郞廳該驛察訪捧現告施以罷職之典去三月十五日景慕宮望祭受香時祭監監察李尙德以爲贊者鄭璯謁者金象禹不爲陪進任自求便先詣宮大門內祗迎極爲駭然後弊所關不可無警責之道云監臺呈課旣如是則不可置而不論請贊者鄭璯謁者金象禹施以竄配之典答曰不允宋鍈事依啓而律名太過施以譴罷之典察訪及兵郞事鄭璯金象禹等事竝依啓二月三月間事始發於今日詣臺時者極爲駭然其間詣臺而掩置諸臺令政院捧現告下義禁府拿推憲臺之遞易甚於五日京兆則除拜之前設有呈課之事新入者何以知之乎今因晩到獻官請推之事有政院啓辭始乃歷謄舊陳呈課而發啓者專由於下吏之作奸該吏令該曹照律定配此後臺監之呈課而臺臣不爲發啓則臺監俾勿行公事嚴飭如是冒恥行公致有現發之事則監察當重勘以此嚴飭可也
정조 16년
承旨前望單子入之李洪載落點
정조 16년
同副承旨金孝建疏曰伏以臣卽伏見掌令宋民載以監察林懋遠呈課傳啓辭意則以爲去二月二十五日恭陵攝行祭受香時以香陪吏所騎馬事至有兵曹馬色郞罷職之請矣臣於其時待罪騎省若論該色臣實當之其所不飭之失無所逃罪臺言峻發悚恧冞切玆敢忙陳短章徑出禁扃伏乞聖慈俯垂鑑諒亟命鐫削臣職名仍治臣擅離之罪以肅朝綱以安私分不勝幸甚臣無任屛營之至批答出傳敎
정조 16년
行刑曹判書李敏輔疏曰伏以從古人臣之受恩於君父者何限而洪私殊眷之去益隆摯未有如臣之偏也班資之超陞躐躋者亦何限而逐年增秩居然崇高者又未有如臣之驟也臣亦不知何以獲際於聖明致今日之榮寵也噫臣自戊申秋後所被之渥所叨之任罔非涯分之外而至於今年幸覩兒息登科猥玷侍從之列推恩晉秩自是國典臣雖以滿溢爲懼而亦有所不敢辭矣忽於千萬匪意伏承變品超資之命臣震悸驚眩五內靡定歷日經宵如醉如痴實欲鑽地以入而不可得也臣本迂疎徒信悃愊餘無寸長可以自見而惟聖明過賜假借前後獲侍恩遇曠絶其所以奬詡也優異也雖古所謂內結骨肉之恩者亦無以過此臣於平日仰戴攢祝之誠只有神天在上臣不敢猥有所煩陳也臣之捿遑下僚自今溯計不過五年前事耳八座之班亦已亢極每中夜自思惕然若驚今此一品峻秩決非如臣庸賤頃刻所可安者縱聖明援引已例開示旨意獨不念名器之不可褻物議之不能叶而又況眇福之招災殘齡之徑減其不有傷於聖上終始曲遂之仁者乎至若秋曹重任以臣生死向前之心豈敢憚筋力之勞而顧臣神精已耗剸理無望終必僨事獲戾仰累則哲之明此又臣之所大恐也玆敢悉陳衷情於天地父母之前伏乞聖慈曲賜矜憐收還新資許解劇務以幸公私不勝幸甚臣無任感激之至答曰省疏具悉卿其勿辭行公
정조 16년
壬子四月初三日未時上御重熙堂右承旨入侍時右承旨李百亨假注書趙台榮記注官李宗烈金良倜以次進伏訖上曰臺監呈課旣在二三月則今始論啓果何故耶百亨曰纔已問于憲府下吏則曰以因循至此未及論啓云矣命書臺諫啓辭批旨訖又以同副承旨金孝建上疏命書傳敎曰旣從臺啓此疏還給其代前望單子入之待下批牌招察任上曰兵曹參判前望單子入之出榻敎命退承史以次退出
정조 16년
行都承旨金憙病行左承旨李洪載病右承旨趙衍德坐直左副承旨李百亨坐右副承旨徐榮輔坐直同副承旨申獻朝坐注書二員未差假注書鄭尙愚仕趙台榮仕直事變假注書沈鎜仕
정조 16년
申獻朝啓曰奉敎洪樂游由限已過卽爲牌招入直何如傳曰允
정조 16년
申獻朝啓曰刑曹判書李敏輔除拜後過三日不爲出肅依定式推考警責仍卽牌招察任何如傳曰允
정조 16년
申獻朝啓曰玉堂備員間視事頉稟之意敢啓傳曰知道
정조 16년
傳于申獻朝曰同副承旨入侍
정조 16년
徐榮輔啓曰卽者典醫監官員來言醫科覆試明日當爲設行而本監提調趙鼎鎭身病不得進參云待開門牌招以爲擧行之地何如傳曰許遞前望單子入之待下批牌招察任
정조 16년
典醫監提調前望單子入之金思穆落點
정조 16년
傳于李百亨曰今番園所植木之差使員句管處所入物力以本府給錢會減八邑赴役民丁糧米亦以大同米會減後狀聞事分付該道及該廳列邑植木或有株數比民丁夥然處聞其事實或因自備而然云莫重公役豈可邑倅自備乎令道伯詳考株數以公穀一一會減給價後後錄狀聞事分付
정조 16년
傳于趙衍德曰右承旨右副承旨入侍
정조 16년
兵曹口傳政事以安允執爲慶熙將李命赫爲景福將朴守寬爲寧城僉使
정조 16년
李百亨啓曰吏曹判書金思穆參判朴祐源參議徐邁修牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允參議只惟一體牌招可也
정조 16년
有政吏批判書金思穆參判朴祐源參議徐邁修左副承旨李百亨進啓曰臺諫闕員今當差出而擬望之人乏少外任竝疑何如傳曰允以李秉喆爲司諫李尙度爲獻納高廷憲李之耼爲正言鄭東敎爲司僕主簿許鞏爲延曙察訪兼春秋二單安經心承膺祚再政以李惟稱爲潭陽府使三政以申昔爲安山郡守四政以林淳浩爲龍仁縣監
정조 16년
兵批判書李秉模參判李祖源參議柳文養病參知金載翼同副承旨申獻朝進副護軍崔烜李貞運副可直李聖圭金翊休尹翊東洪克浩李運行副司果張至冕朴載淳廣梁僉使張世紈今加折衝加資事承傳
정조 16년
徐榮輔啓曰合辭方張之時諫院無詣臺之員事甚未安今日政新除授諫院諸臺竝待下批牌招何如傳曰允
정조 16년
申獻朝啓曰卽者修撰尹致性以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 16년
徐榮輔以禮曹言啓曰今此陰陽科覆試時天文學入格五人中金晢卽譯官宗仁之子也譯官子姪勿許他岐事旣有新頒令甲原榜中金晢拔去之意敢啓傳曰譯官子姪雖有勿送他岐之命此特指近來閑散壯勇衛之投托否則或走於他軍門或屬於各衙門之謂也陰陽科雖與譯科不同雜科則一也且況雜科諸岐人才漸不如古則不可以譯官子姪一味防塞此後以雜科互相往來觀光者勿禁原榜目還出給金晢從次第添書啓下可也
정조 16년
徐榮輔以都摠府言啓曰副摠管曺允亨以義禁府同義禁本府坐起晝仕出去之意敢啓傳曰知道
정조 16년
申獻朝以兵曹言啓曰去春三朔能麽兒考講時訓鍊院主簿金宗珣武臣兼宣傳官鄭鳳祥成道明鄭治臣部將李寬福守門將沈學祖金坪一次不通都摠府經歷李熙燮訓鍊院僉正李儒祥判官李喜大武臣兼宣傳官朴明勳守門將閔崙訓鍊院判官李喆懋安㢞主簿李得遠崔錫元軍器寺主簿崔光烈武臣兼宣傳官金光德南弼壽李宅懋南志彧辛有璨崔一元金履德柳漢源黃仁燁白師斌高景洙守門將李德升李宅淵金光喜金命鎰二次不通都摠府經歷金益淳武臣兼宣傳官權宜一三次不通依定式竝從重推考通禮院引儀金星白武臣兼宣傳官金志和四次不通竝越俸一等何如傳曰允越俸之類今日朔試射別試小布三巡如得三矢越俸分揀可也
정조 16년
趙衍德以義禁府言啓曰刑曹啓目判付內具修溫之身爲堂上法從又非渠之奴屬而爲此鄙褻侵虐之擧有辱朝廷何累王府之盤覈直令該府拿囚後勘以當律草記該守令拿處旣依施其代令該曹今日政差出事命下矣具修溫已爲拿囚而取考律文則大典通編贖良條有曰已贖奴婢稱以膳物侵徵者以壓良爲賤律論大明律略人略賣人條有曰設方略而略賣良人爲奴婢者杖一百流三千里大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣具修溫杖一百收贖告身盡行追奪慶尙道昌原府流三千里定配而以判付內辭意具罪目依例發遣府書吏押送配所該守令唐津前縣監具允德時在任所云發遣府羅將拿來何如傳曰允具修溫則壓良爲賤係是當律功議無可論矣
정조 16년
趙衍德以義禁府言啓曰贊者鄭璯謁者金象禹等竄配事承傳啓下矣鄭璯慶尙道開寧縣金象禹全羅道泰仁縣竝竄配而以承傳內辭意具罪目依例發遣府羅將押送于各其配所何如傳曰竄配則太過施以削板之典
정조 16년
禁府啓目吏曹郞廳韓永逵原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何知判付啓依允又啓目前執義洪彦喆前掌令沈興永李日運前持平柳星漢鄭東愼朴孝成等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允
정조 16년
刑曹啓目忠淸監司朴天衡處嚴關査問云云上裁何知判付啓今此査事肯綮在於角抗反決一款而觀此營屬招供及道伯首實之報辭其所刑治者卽權瑋之兄㻈與同黨具允中也其他申尙五李城段置渠以校儒不爲挺身立證而反被允中輩援引而以此罪亦爲刑推云則雖謂之御史所歇治者道臣更加猛治無所不可若以刑治㻈等四人曰以角抗反決則太不着題兺不喩況旀御史以奉使之行不能自斷刑配已所按査者借口於道臣而決處則此事無異於御史之使之爲之到今道伯毫無可罪之端以此分付使卽察任營吏乙良放送爲旀御史金熙采段按査之行異於暗行則査案修正書啓繕寫當於在本邑時所可爲者則有甚廣議博採之事初七復路近十日逗遛城外此自有按覈御史以來所未聞之擧且其日前疏語窘遁噴殆若自拔而自效然者節節辱命件件貽羞反坐之律不施於熙采而何爲熙采身付之王府以其當律照勘事分付爲良如敎
정조 16년
持平閔師宣啓曰爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請興陽縣爲奴罪人河翼龍亟令王府設鞫得情快正王法答曰不允修撰尹致性疏曰伏以臣於直中得接家信臣母素患關格之症夜來猝劇嘔瀉兼發神氣凜綴家伻踵至促臣來視臣自聞此報方寸焦灼按住不得玆敢忙陳短章徑出禁門伏乞聖慈俯賜諒察亟命鐫遞臣所帶之職以便救護仍治臣擅離之罪以昭法綱千萬幸甚臣無任祈懇之至踏啓字
정조 16년
壬子四月初四日午時上御重熙堂右副承旨同副承旨入侍時右副承旨徐榮輔同副承旨申獻朝假注書趙台榮記注官李宗烈金良倜以次進伏訖上命書傳敎曰顯隆園植木自己酉至今年用八邑民力幸得告成其在重其事之道分等紀勞豈可或緩乎令尹守翼誠勤到處可尙一次監植勝於他人之數次待準瓜準職陞敍令洪㝡榮日淺勿論差使員衿川縣監洪就榮連四年看檢亦爲陞敍植木列邑地方官安山郡守李惟稱龍仁縣監申昔連四次看檢待窠右職調用廣州府尹沈晉賢出自邇列躬檢版鍤內下豹皮一令賜給果川縣監金履中勞雖最著旣有承傳勿論南陽府使具明遠自是良手年多者奉公之勤尤可嘉防禦使差除陽城縣監黃仁燾五品職調用振威縣令曺允植勤勞則均而業有承傳今番則給馬帖本府使及中軍係是職掌竝勿論裨將前府使尹守默待橋役告成當別有論賞鄕任折衝李命赫土校嘉善安允執空闕衛將除授口傳擬入差使員僉使張世紈加資牌將訓校尹繼聖令該營門別爲收用長水別將朴守寬善地邊將口傳作窠陞遷楊花鎭別將金遇鼎賞加邑校之連四次監植者賞加三次帖加邑吏之連四次三次監植者亦給帖加皆令今日政下批其餘校吏等依判下以內下木布及各該邑會付米斗分等施賞事分付該道及該府命退承史以次退出
정조 16년
壬子四月初四日申時上御重熙堂右承旨與奉命閣臣入侍時右承旨趙衍德假注書趙台榮記注官金良倜記事官徐有榘檢校直閣李晩秀以次進伏訖上敎晩秀曰所經沿路如有邑弊民瘼之得聞者一一陳達可也晩秀曰臣之日前奉命雖異詢瘼察隱之行而民邑切至之弊或有一二聞見故敢此仰達矣金山郡道巖面香炭位田新設時臣亦略知其槪朝家本意或恐一毫貽弊於民前此飭敎何等嚴截而所收之稅本甚零星矣今聞築堰處全是沙石一經潦水輒煩改築傍近五邑赴役之民歲不下數千負土塡沙勞費不些而收稅石數則又漸減縮云非但位田之有名無實有異當初爲民之聖意分付該曹往復本道或移定他處或隨起收稅以除每年役民之弊恐不可已矣上曰爲民弊如此則豈可一刻仍置乎自廟堂分付該曹卽爲革罷而給代一款令戶判從便區劃本土地則屬之嶺伯隨起隨稅或一竝除稅間從長擧行後狀聞如是之後以香炭名色若有一毫侵困小民之端是豈勤諭之本意乎各別嚴飭可也出擧條晩秀曰萊府卽邊門重地緩急所恃而近來凋弊日甚雖以軍政一事言之本府地僅爲八面戶不過六千而本府及水營五鎭所屬水陸軍額其數比他邑倍蓰一丁疊役多或三四呼冤之聲至播隣邑臣於沿路問本府事情輒稱疊役之弊爲一道之最在他邑矯救之方尙不可緩況本府乎分付道臣往復帥臣及該倅勿論營邑鎭水陸軍一一査出釐正以爲重邊政蘇民弊之地似不可已矣上曰聞之熟矣寧不矜悶年前邑倅以此事登聞之後尙今因循不卽矯弊者此廟堂之責也移送若有移疾之嫌則刪定豈無方便之方乎雖非邊門重地旣聞一丁之疊應數役而不卽釐正猶非朝家若保如傷之本意況萊民乎又況近於江界民弊念念不置將有蘇救奠居之望其爲邊民西南一也今番斷當釐正而後已嚴飭該道疊徵之幾許名額之何如竝與不載於刊冊之中一一區別後錄仍具矯弊之條件狀聞事分付可也出擧條晩秀曰昨年因京試官徐榮輔歸奏順興豐基流來單代穀皆以時存穀名釐正矣奉化縣還穀中會錄太爲一萬二千餘石而以租粟代捧已過百餘年之久臣行到本縣時民人輩以依兩邑例均被惠澤之意高聲來訴事件旣同民情甚切依願施行恐不可已且聞外此道內諸邑多有單代穀名色不止奉化一邑云而始則襲謬終又畏罪因循掩置貽弊民邑及此穀簿釐正之時遍加詳査考其年條年久者亦依兩邑例改錄近年單代者嚴飭該倅待秋還作本色俾無還案紊亂之弊似合事宜下詢廟堂處之何如上曰順興豐基事處分已係特恩則又於奉化如此又於他各邑如此自今單代之律權減於續大典無所不可揆以國綱萬萬駭然然罪在於守令而被困者小民今若任其爲弊則大非爲民之本意令廟堂嚴飭道伯先自奉化依順豐例一一釐正後斯速狀聞首犯守令指名論罪如律勘斷其餘因循者特竝勿論俾開他邑不掩置之路他邑爲弊處趁此好機竝令自首報來後論理狀聞亦只以首犯守令勘罪事分付可也出擧條晩秀曰嶺南昨年水患挽近所無而榮川一邑被災最酷過嶺以後傳說皆同路逢該倅益聞其詳本邑十四面覆沙過半方春農節耕犁無所雖於畢賑之後將無刈麥之望民間遑急之狀不可無別般拯救之政問之該倅則以爲昨年覆沙災名執以今沙來頭白徵之患勢所必至本邑班多民少之故應役民戶不過四百而諸般軍額遠過千數疊役之弊民不聊生災田則許以永頉軍額則移送他邑爲目下最急務云永災名色雖難盡許明知白徵不可勒定簽丁之難到處皆然災邑民情尤宜軫念覆沙田畓中永無形體處待秋成更爲踏驗量付永頉本邑軍額中自他邑移來者亦爲從便還送則庶令荷擔之民賴有安堵之道旣有所聞敢此仰達矣下詢廟堂處之何如上曰令廟堂關問道臣卽令狀聞後拿處可也出擧條晩秀曰臣到金海詳聞鳴旨島鹽民之弊公鹽旣難猝革柴價漸益騰貴變通矯救實無善策而本道鹽盆甚多是明禮宮屯結及各驛馬位故結稅盆稅一土兩徵尤爲鹽民難支之端年前因本府及昌原迎日民人等上言有宮結減稅之命而昌原迎日則仍得減免獨於本島依舊納稅云受弊則有甚兩邑而蒙惠則未免獨漏向隅之歎合有軫恤分付道臣疊徵處一一査出依兩邑例特許蠲稅庶爲一分息肩之方下詢廟堂處之何如上曰向因道臣意見論列之狀語欠分明令該房措辭還下送矣觀此擧條益知其爲弊令廟堂卽爲謄關該道與前問條件論理狀聞宮稅若蠲則驛賦當依舊疊徵乎亦令論理狀聞可也出擧條命退諸臣以次退出
정조 16년
行都承旨金憙病行左承旨李洪載坐右承旨趙衍德坐直左副承旨李百亨坐右副承旨徐榮輔坐同副承旨申獻朝坐直注書二員未差假注書鄭尙愚仕趙台榮仕直事變假注書沈鎜仕
정조 16년
徐榮輔啓曰大司憲申應顯未肅拜執義鄭東觀雜科進掌令宋煥箕在外宋民載持平閔師宣呈辭李益恢未署經監察茶時之意敢啓傳曰知道
정조 16년
徐榮輔啓曰備邊司郞廳來言今日次對日次而大臣俱有身病不得來會云矣敢啓傳曰知道
정조 16년
趙衍德以義禁府言啓曰刑曹啓目判付內金熙采付之王府以其當律照勘事命下矣金熙采今方待命卽爲拿囚之意敢啓傳曰知道
정조 16년
趙衍德啓曰卽者義禁府都事來言金熙采付之王府以其當律照勘事命下而判義禁具允鈺未肅拜次堂例不得擧行云判義禁具允鈺卽爲牌招何如傳曰允
정조 16년
以忠淸道假都事公州判官權彝性雨澤狀啓觀察使朴天衡縮伏待勘代爲馳啓事傳于申獻朝曰旣命察任此狀啓還下送
정조 16년
申獻朝以承文院都提調意啓曰院製述官金瑞復有頉代前察訪柳弘之差下付軍職冠帶常仕何如傳曰允
정조 16년
徐榮輔以兵曹言啓曰南行宣傳官李惟秀未滿十朔依前例成才間姑爲停試之意敢啓傳曰知道
정조 16년
徐榮輔以兵曹言啓曰本曹草記春三朔能麽兒考講時一二三次不通人推考四次不通人越俸一等事批旨內允越俸之類今日朔試射別試小布三巡如得三矢越俸分揀可也事命下矣通禮院引儀金星白武臣兼宣傳官金志和別試小布三巡則金星白四中依傳敎越俸分揀金志和無分依前草記越俸一等何如傳曰允
정조 16년
徐榮輔以兵曹言啓曰今四月初四日各廳堂下武臣朔試射時都摠府都事具載厚訓鍊院僉正金樂水主簿元仁謙宣傳官呂文永武臣兼宣傳官朴明勳韓德增黃仁燁高景洙李蓍漢部將郭林福俱未滿四中各決棍十度宣傳官朴宗柱訓鍊院奉事李亨春無分依定式汰去實病之類及呈辭受由人等退試次姑爲懸頉以入之意敢啓傳曰知道
정조 16년
右議政朴宗岳箚曰伏以卽伏見銓堂疏則以副修撰臣金達淳疏中盛加論斥引章自劾臣雖未見金達淳疏全本而以銓章觀之則其肯綮以爲館錄之不愜輿論會圈之私自毁劃至謂滿座緘口不敢可否擧措殆類於私錄取捨不及於公議若論緘口之罪則臣實爲首滿心惶恧靡所容措噫都堂會圈國之大政也論思之責成就之任於是焉在其爲關係不輕而重故自國家四百年以來初選於本館再錄於都堂者法意甚重格例甚嚴是以如非文衡則有首相然後方可主張而左右相及政府西壁吏曹諸堂俱會一席議論歸一始乃完圈者不易之規也今番則事異常規半日相持緣臣人微言輕初不足有無而文衡亦不敢軒輕於人取捨於人外此諸堂坐若泥塑緘如金人草草了當名曰完圈題目一出公議譁然相與譏笑曰此非都堂錄也諺所謂閑骨蕫者不幸近之果然金達淳之疏出而聲罪狼藉遣辭嚴正令臣雖喙長三尺何以自明臣方伏罪之不暇何敢爲同浴譏裸之計而終若忘廉冒恥不發一言則是負國家也壞名器也臣雖萬萬不肖豈忍爲此臣竊聞物議則圈中諸人皆引義自靖云然則甚非所以對揚我聖上右文興化揀才愼官之意也徒致聖心之煩惱以貽酬應之紛紜而圈中諸人實有玉石俱焚之歎亦非綜名核實之政也謹按國朝故事改圈已例班班可考臣謂一竝改錄以重圈事以重淸選仍命斥退臣以爲不職者之戒不勝幸甚取進止答曰省箚具悉卿懇金達淳疏語旣不指的姓名而因還給亦不謄頒則豈可與銓堂迭陳辭本乃如是乎況改錄之請大有不可卿所謂已例恐非可論於先朝建極治成之後者卿之爰立於見任也所責勵者果何如則未見協贊之效而自會圈之日使予徒添酬應之端豈非慨然處耶卿須亟祛舊見益懋對揚仍卽安心視事仍傳曰此批答遣史官傳諭
정조 16년
吏曹判書金思穆參判朴祐源疏曰伏以臣等昨於喉院得見副修撰金達淳到院疏本則盛論今番堂錄之濫雜至謂以文衡袖手而未聞有參決之語滿座緘口而無敢爲可否之論擧措殆類於私錄取捨不及於公議題目一出人莫不掩口而竊笑掄選之際惟以名色較量多寡至於恢公擇人則念不到焉苟然以猥雜不稱人望者充數成圈等說滿紙臚列譏斥備至臣等亦其時參座之人也目見圈事之猥雜不滿人意而未有一言半辭之可否於其間者今此人言之來固當受而爲罪揆以廉隅決不可晏然在職玆敢聯陳短籲仰瀆崇嚴伏乞聖慈俯垂鑑諒亟命鐫削臣等之職以安私分不勝幸甚臣無任屛營之至答曰省疏具悉卿其勿辭行公
정조 16년
副修撰金達淳疏曰伏以臣負罪如丘山受恩如河海善地薄竄匪怒伊敎纔到配所旋蒙恩宥重瞻京闕不覺鞭弭之屢促歸對父母倍切感涕之自零霜雪雨露都歸造化頂踵毛髮本非自有仰戴鴻私日夕攢祝惟期杜門訟愆以效不報之報千萬不自意瀛館新命遽下於纔拜騎郞之餘華誥誕宣庚牌踵臨臣聞命若驚惶隕靡措噫臣本儱侗百不猶人徒藉先蔭猥竊倖科親老家貧不過祿仕之計而天高地厚最蒙陶甄之化翶翔文淵之列驟躋臺省之間釋褐不滿數年叨榮若偏一身創有之職踰分之褒求諸同隊鮮有其比臣每當承命感愧交中只思謹拙禔身隨分竭誠而已夫安有一分餘念更及榮塗之進取哉臣之愚昧少無可取以言乎學魚魯尙患其莫辨以言乎才經濟不知爲何事徒貽墻面之譏一無藉手之具惟其自知也甚明故所以自處也亦卑仰惟日月之明庶幾俯燭無餘而今乃以經幄重任猝然加之於無似之賤寵光所曁瞻聆俱聳在臣身非不榮且感矣其於爲官擇人之義果何如也噫輔導君德潤色皇猷義理之扶植流俗之標準咸資是職其爲任顧不重歟是以雖古之宿德鴻儒亦多逡巡而退處以臣顓蒙其尙可以晏然冒居揚揚然若固有之哉且念堂圈國朝之大政詞林之峻選也抄簡於本館會議於都堂必待人地俱合物情允叶然後方可謂完圈而中是選者乃可以爲榮創始之初法意之嚴密名器之愼重固自如此有非一二後人私自毁劃而今也不然粤自館錄輿論已不勝譁然而畢竟會圈文衡袖手而未聞有參決之語滿座緘口而無敢爲可否之論擧措殆類於私錄取捨不及於公議題目一出人莫不掩口而竊笑噫如臣不肖亦且冒玷於其間則人心之不厭固其宜矣此係一身之私猶不足恤而第臣所以竊慨而深惜之者方今聖德嵬煥文敎彬郁凡所以對揚休命賁飾治化之方尤宜妙揀儒雅俾稱名實而不此之爲惟以色目較量多寡至於恢公擇人則念所不到格例二字反落在第二義而四百年徽典美規無難虧壞苟然以猥雜不稱人望者充數成圈所謂堂堂文苑之錄只供切切嗤點之資則其爲乖成憲而玷淸朝者蓋自有圈錄以來必無若是之甚者以公以私臣之不敢冒膺實不待人言而決矣嗚呼生際河淸名登瀛剡挾冊晉晝曳履華磚人臣之至榮擧世之所艶臣是何人敢有苦辭之計而自顧去就廉防爲重甘犯違傲譴何是俟況今僚臣亦以此爲引義之端則區區株守宜無異同且臣於同官有世所共知之嫌一館周旋尤非可論玆不得不冒昧陳懇略暴肝膈伏乞天地父母俯垂諒察將臣職名亟賜刋改俾全微諒仍治臣瀆擾之罪以肅朝綱千萬幸甚臣無任屛營之至以副修撰金達淳上疏傳于申獻朝曰以圈中人論圈中事是豈可爲之事若文華地處苟不合是任則自諒而自劃足矣自己所當之圈若是自列此非挾雜而何且其疏語旣無指的則他人雖不必效此引義而其爲關後弊而壞事面誠非細原疏還給施以刋改之典
정조 16년
金履喬疏批原疏未下省疏具悉爾之微微插入於辭職之間雖異於金達淳之挾雜此豈人人如是之事乎爾則遞差原疏還給究其本專由於李肇源之先倡何論下語之緊歇乎施以罷職之典若此不已卄八新錄次第疏引則將添一不緊酬應更以辭疏中雜以題外說話者該房知悉嚴飭勿爲呼望